Il-Kunsill qabel dwar il-pożizzjoni tiegħu ("approċċ ġenerali") dwar il-proposta għal att dwar is-servizzi diġitali (DSA) . L-għan ewlieni tad-DSA propost huwa li l-utenti jinżammu sikuri minn oġġetti , kontenut jew servizzi illegali , u li jiġu protetti d- drittijiet fundamentali tagħhom online . Jimmodernizza wkoll parti mid-direttiva dwar il-kummerċ elettroniku mill-2000. L-att dwar is-servizzi diġitali huwa pass 'il quddiem kbir u meħtieġ fil-ħolqien ta' ambjent online aktar sikur. Dan jipprovdi soluzzjonijiet għas-sikurezza taċ-ċittadini tagħna fis-seklu 21, għan-negozji tagħna u għad-demokraziji tagħna. Il-proposta ssaħħaħ il-fiduċja fl-ispazju diġitali u tippermetti l-użu sħiħ tal-potenzjal tal-ekonomija tal-pjattaformi online b'mod sikur. Mark Boris Andrijanič, ministru għat-trasformazzjoni diġitali tas-Slovenja Ir-regoli stabbiliti taħt id-DSA huma mfassla biex jespandu u jiċċaraw sett komuni ta' responsabbiltajiet għan-negozji online li jipprovdu servizzi fl-UE minn kullimkien fid-dinja. Il-proposta ssegwi l-prinċipju li dak li huwa illegali offline għandu jkun ukoll illegali online . Tiddefinixxi responsabbiltajiet ċari u akkontabilità għall-fornituri ta' servizzi intermedjarji, bħall-media soċjali u s-swieq online. Ir-regoli proposti mid-DSA huma mfassla asimmetrikament, li jfisser li servizzi intermedjarji akbar b'impatt sinifikanti fuq is-soċjetà jkunu soġġetti għal regoli aktar stretti. Ladarba jiġi adottat, id-DSA ser jipprovdi qafas ta' governanza modern u li jibqa' validu fil-futur u jistabbilixxi obbligi ċari ta' diliġenza dovuta għas-servizzi intermedjarji online. Il-bidliet ewlenin għall-proposta tal-Kummissjoni huma dawn li ġejjin: It-test jiċċara u jsaħħaħ id-dispożizzjonijiet dwar il-kamp ta' applikazzjoni tad-DSA It-test tal-Kunsill jinkludi b'mod espliċitu magni tat-tiftix It-test tal-Kunsill jipprevedi protezzjoni msaħħa tal-minorenni online It-test tal-Kunsill iżid obbligi għal swieq online u magni tat-tiftix, kif ukoll regoli aktar stretti għal pjattaformi online kbar ħafna (VLOPs) It-test tal-Kunsill jestendi l-obbligu ta' notifika tas-suspett ta' reati kriminali serji għas-servizzi kollha ta' hosting, mhux biss għall-pjattaformi online Sabiex tiġi mmonitorjata l-konformità mal-obbligi tad-DSA, it-test jinkludi dispożizzjonijiet aktar dettaljati dwar il-"funzjoni ta' verifika tal-konformità" li l-VLOPs jew il-magni tat-tiftix kbar ħafna (VLOSEs) iridu jistabbilixxu It-test jippermetti lill-awtoritajiet nazzjonali joħorġu ordnijiet dwar kontenut illegali online direttament lill-fornituri tas-servizzi u jimponi obbligu fuq il-fornituri tas-servizzi biex iżommu lill-awtoritajiet nazzjonali infurmati dwar l-azzjonijiet tagħhom (l-obbligu ta' feedback) Fir-rigward tal-infurzar effettiv, it-test tal-Kunsill jippreserva l-prinċipju tal-pajjiż tal-oriġini u fl-istess ħin jikkonferixxi setgħat ta' infurzar esklussivi lill-Kummissjoni Ewropea, li jippermettulha tittratta ksur sistemiku mwettaq minn VLOPs jew VLOSEs Informazzjoni ġenerali Biex jiġu indirizzati l-isfidi diġitali emerġenti bħat-tixrid ta' oġġetti ffalsifikati, id-diskors ta' mibegħda, it-theddid ċibernetiku, id-diżinformazzjoni, il-kompetizzjoni limitata u l-esklużjoni tas-swieq diġitali, il-Kummissjoni Ewropea ressqet pakkett dwar is-servizzi diġitali f'Diċembru 2020. Hija ppreżentat proposta leġiżlattiva dwar l-att dwar is-servizzi diġitali (DSA) u att dwar is-swieq diġitali (DMA). Fis-27 ta' Mejju 2021, fil-Kunsill Kompetittività, il-ministri kellhom skambju ta' fehmiet li jipprovdi gwida għat-tkomplija tan-negozjati. Il-passi li jmiss L-approċċ ġenerali li ntlaħaq illum jikkompleta l-pożizzjoni ta' negozjar maqbula mill-Kunsill u jagħti mandat lill-Presidenza tal-Kunsill għal aktar diskussjonijiet mal-Parlament Ewropew, li huma skedati għall-2022 . Proposta tal-Kummissjoni Ewropea għal att dwar is-servizzi diġitali Approċċ ġenerali tal-Kunsill Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa